Jubelråb og springende champagnepropper fyldte omklædningsrummet hos herrerne fra Aalborg Håndbold ovenpå deres sejr over GOG søndag. Det skete efter en intens kamp i Jyske Bank Boxen i Herning søndag. Her var de nordjyske drenge opsatte på at få en pokal i guld med tilbage nordpå, og allerede efter 10 minutter mistede GOG en vigtig mand. Morten Olsen kom nemlig i klammeri med svenske Lukas Sandell, hvilket efterfølgende resulterede i et rødt kort. - Den var helt fair, jeg vidste det godt med det samme, siger Morten Olsen om episoden. Efterfølgende havde GOG lidt problemer, men efter cirka 25 minutter måtte Aalborgs træner kalde time out, da GOG fik faretruende godt styr på kampen på trods af den vaklende start. Ved pausefløjtet opretholdt Aalborg Håndbold en snæver føring med 17-16. Aalborg Håndbold hiver sejren i land Efter 35 minutters spil fem minutter inde i anden halvleg havde et aggressivt Aalborg-forsvar igen overtaget styringen af kampen, og det næste kvarter førte aalborgenserne mere eller mindre konstandt med tre mål. Intet var dog endnu afgjort, og kampen blev mere og mere lige, som halvegen skred frem, og med ti minutter igen var stillingen 26-25 i Aalborgs favør. I de sidste minutter trak Aalborg Håndbold alligevel fra og viste stor styrke med sidste mål efter 59 minutter. Kampen endte 30-27 med sejr til Aalborg Håndbold. - Vi har haft et kompleks med final 4-turneringen, så det var dejligt at få en sejr, siger Buster Juul fra Aalborg Håndbold til TV 2 efter kampen. Se jubelscenerne i videoen i toppen af artiklen.
Det endte i stor triumf for Aalborg Håndbold, da de efter en tempofyldt kamp kunne hive pokalen i Santander Cup hjem.